梅尧臣
送刘郎中知广德军
昔在少年时，辛勤事诸父。
诸父为桃州，物宜皆可数。
事君勤职贡，采茗先谷雨。
劭农井田桑，科薅重锄斧。
城西大灵祠，措意初似禹。
将通吴境河，身自同豕伍。
期妇来饷时，坛上必鸣鼓。
一为乌所误，愧恨去不睹。
至今存遗堤，五丈立坚土。
正如开轘辕，黄熊惭启姥。
功利欲及民，血食宜簋簠。
祠後有高山，山头多栋宇。
此实诸父为，禾麻可就俯。
岁登有乐事，或亦作歌舞。
赋诗当清明，解禊思洛浦。
其言在黑石，往往被乐府。
于今三十年，追想渐成古。
公将乘朱轮，去问民疾苦。
治术自有具，薄言无所补。
缺将陈迹书，又且剧莽卤。